ЩIэпхъаджагъэхэм зэребэныр адэкIи ирагъэфIэкIуэну къапэщытщ
КIуэкIуэ Юрий хэтащ КъБР-м щыIэ МВД-м и коллегием иригъэкIуэкIа зэIущIэшхуэм
2016 гъэм ирагъэкIуэкIа оперативнэ лэжьыгъэм кърикIуахэм щытепсэлъыхьащ КъБР-м щыIэ МВД-м и коллегием и зэIущIэм. Абы хэтащ Къэбэрдей-Балъкъэрым и Iэтащхьэр.
Къызэхуэсахэм я пащхьэм къыщыщыпсалъэм КIуэкIуэ Юрий къыхигъэщхьэхукIащ жылагъуэ шынагъуэншагъэр гъэбыдэным, хабзэр хъумэным хуэгъэзауэ министерствэм иригъэкIуэкI лэжьыгъэхэр иужьрей зэманым зэрефIэкIуар. Абы и щыхьэтщ щIэпхъаджагъэхэм я бжыгъэм зэрыкIэрыхуар, экстремистхэм зэхащIыхь щIэпхъаджагъэхэм ящыщу сэтей къащIхэмрэ зэхагъэкIхэмрэ нэхъыбэ зэрыхъуар. Апхуэдэу щIэпхъаджагъэ хьэлъэхэмрэ хьэлъэ дыдэхэмрэ я бжы-гъэм кIэрыху зэпытщ. Иджы нэхъ егугъу хъуащ бюджет ахъшэр, къэрал мылъкур дыгъуакIуэхэм ящыхъумэным. Гъуэгухэм къыщыхъу щIэщхъухэри кIуэтэху нэхъ мащIэ мэхъу. Апхуэдэу гулъытэшхуэ хуащI цIыху куэд зыхэт жылагъуэ-политикэ, нэгузыужь, спорт лэжьыгъэшхуэхэр щрагъэкIуэкIым деж хабзэр хъумэным.
А псоми къадэкIуэу, къигъэлъэгъуащ республикэм и унафэщIым, хабзэншагъэхэр къэмыгъэхъуным, ахэр псынщIэу зэхэгъэкIыным хуэгъэзауэ дяпэкIи лэжьыгъэшхуэ къытпэщытщ. Псом хуэмыдэу егугъупхъэщ профилактикэ Iуэхум. Гулъытэ хэха яхуэщIыпхъэщ зи хьэлкIэ, гъэсэныгъэкIэ дагъуэ зыхуащIхэм. Апхуэдэу хэкIыпIэ псори щIэгъэкъуэн къэщIын хуейщ щIэпхъаджащIэхэм япэ зигъэщыным и лъэныкъуэкIэ. А псомкIи лэжьыгъэ нэхъыщхьэр зыбгъэдэхуэнур полицэм и участковэ уполномоченнэхэрщ.
КъекIуэкI гъащIэм, унагъуэм къыщыхъу хабзэншагъэхэм я щхьэусыгъуэ нэхъыщхьэр цIыху куэд фадэм зэрыдихьэхырщ, гъэсэныгъэ тэмэм зыбгъэдэмылъхэр зэрыщыIэрщ. Абы къыхэкIыу апхуэдэ хабзэншагъэхэр ягъэмэщIэн папщIэ Iуэхум къыхашэн хуейщ властым и органхэмрэ щIыпIэ унафэр зезыгъакIуэ органхэмрэ. Ахэрщ хабзэр хъумэным пыщIа IэнатIэ псоми я зэфэкIхэр зэзыгъэуIуфынур. Апхуэдэ лэжьыгъэм и Iыхьэ нэхъыщхьэщ цIыхухэм я тхьэусыхафэхэм псынщIэу икIи тэмэму хэплъэныр, плъыр гупхэм я лэжьыгъэр егъэфIэкIуэныр, «Шынагъуэншагъэ здэщыIэ къалэ» комплексым къит хэкIыпIэхэр нэсу щIэгъэкъуэн къэщIыныр, полицэм и лэжьакIуэхэр ящIыгъуу а Iуэхум хэтын папщIэ жылагъуэ зэгухьэныгъэхэр къызэщIэгъэуIуэныр.
Республикэм и гъуэгухэм къыщыхъу гузэвэгъуэхэм щытепсэлъыхьым КIуэкуэ Ю. А. жиIащ: «БлэкIа илъэсым гъуэгухэм щIэщхъу зыбжанэ къыщыхъуащ икIи абыхэмкIэ къуаншагъэ зыбгъэдэлъхэм ящыщщ чэфу гъуэгу теувахэри. Гъуэгу-хэм къыщыхъу гузэвэгъуэхэр гъэмэщIэныр республикэм щыIэ МВД-м дызэрыт илъэсым иригъэкIуэкIыну лэжьыгъэ нэхъыщхьэхэм ящыщу увын хуейщ».
ЗэIущIэм щхьэхуэу щытепсэлъыхьащ экономикэ шынагъуэншагъэр гъэбыдэным. Экономикэм ехьэлIа хабзэншагъэу къыщIагъэщхэмрэ зэхагъэкIхэмрэ 2016 гъэм нэрылъагъуу нэхъ мащIэ хъуащ, пшэчынкIэ Iэмал имыIэу мащIэщ коррупцэм пыщIахэмрэ экономикэм хэщIыныгъэ езытахэмрэ ирагъэпшыныжыр. Абы къегъэлъагъуэ оперативнэ IэнатIэхэмрэ следствием и IэнатIэхэмрэ гулъытэ нэс зыхуамыщI унэтIыныгъэхэр зэрыщыIэр. ЩIэпхъаджащIэхэм нэхъ ткIийуэ ящыхъумапхъэщ цIыхухэм я хуитыныгъэхэмрэ абыхэм ябгъэдэлъ мылъкумрэ. Иджырей технологиехэм зэрызаужьым тещIыхьауэ нэрылъагъуу захъуэж экономикэм пыщIа щIэпхъаджагъэхэми, къыхигъэщхьэхукIащ КБР-м и Iэтащхьэм. Апхуэдэхэм ящыщщ ахъшэр зэрызэрагъакIуэ картэхэр, цIыхум езым мылъкур зэрызэригъакIуэ Iэмалхэр къагъэсэбэпурэ зэхащIыхьхэри.
«Дэ псори зэманым къигъэувхэм тещIыхьауэ дызэдэлэжьэн хуейщ. Иджыпсту дэ дыхуэныкъуэщ техническэ щIэныгъэ нэс зыбгъэдэлъ, иджырей лэжьэкIэм хуэIэкIуэлъакIуэ IэщIагъэлIхэм. Гулъытэ хэха зыхуэщIыпхъэхэм ящыщщ хьэрычэт IэнатIэм хуэгъэза хабзэ мардэхэр къызэрагъэсэбэпыр егъэфIэкIуэным. А Iуэхур Урысей Федерацэм и Президент Путин Владимир УФ-м и Федеральнэ Зэхуэсым 2016 гъэм дыгъэгъазэм и 1-м Зэрызыхуигъэзами къыщиIэтащ. Хьэрычэт IэнатIэм зегъэужьынымкIэ хэкIыпIэхэр зэтеувэн, щIыналъэм щыIэ инвестицэ щытыкIэр ефIэкIуэн, коррупцэм пыщIа хабзэншагъэхэр нэхъ мащIэ хъун икIи а щIыкIэм тету, зэрыщыту экономикэм зиужьын папщIэ фIэкIыпIэ зимыIэ Iуэхущ бизнесым зэран хуэхъу лъэпощхьэпо псори гъэкIуэдыныр», — жиIащ КIуэкIуэ Ю. А.
Наркотикхэр зэблэгъэкIыным пыщIа хабзэншагъэхэр къэмыгъэхъунымкIэ унэтIыныгъэ нэхъыщхьэхэм ящыщщ хабзэхъумэ органхэм къызэрагъэпэщ оперативнэ Iуэхухэр нэхъ куууэ егупсысауэ зэтегъэувэныр. Зыхуэфащэ IэнатIэхэм хуагъэуващ апхуэдэ хабзэншагъэхэр, блэкIа зэманым ялэжьахэри яхэту, зэрызэхагъэкIыр ирагъэфIэкIуэну. «Мыбдеж ипэжыпIэкIэ куууэ щызэхъуэкIын хуейщ хаб-зэхъумэ органхэм, зэрыщыту хабзэхъумэ системэм я лэжьэкIэр, — жиIащ КIуэкIуэ Юрий.
Iуэху нэхъыщхьэхэм ящыщу зэIущIэм къыщалъытащ терроризмэм и шынагъуэм пэщIэтыныр, идеологие егъэлеяр хэIущIыIу зыщIхэр икIи щIалэгъуалэр зыгъэжакъуэхэр къыщIэгъэщыныр. Абы папщIэ интернетыр къагъэсэбэпурэ мы Iуэхум хэзыщIыкIхэр нэхъ жыджэру лэжьэн, IэщэкIэ зэщIэузэда щэхурылажьэ щIэпхъаджащIэ гупхэм къагъэсэбэп мылъкур къазэрыIэрыхьэ Iэмалхэр къызэпыудын, Iэпхъуэшапхъуэхэм яхуэгъэза кIэлъыплъыныгъэр ягъэлъэщын хуейщ.
«Дызэрыт илъэсри тыншу щытынукъым, псом япэу ар зэлъытар КъуэкIыпIэ гъунэгъум щекIуэкI Iуэхухэр къызэрамыгъэувыIэфарщ. Иджыпсту ИГИЛ-м и щIэпхъаджащIэхэм яхэту Сирием и щIыналъэм щозауэ Къэбэрдей-Балъкъэрым икIахэри. Лъыгъажэ Iуэхум пыщIауэ абыхэм зрагъэгъуэта зэфIэкIыр ди щIыналъэм къыщагъэсэбэпынымкIэ абыхэм гъуэгу ягъуэт хъунукъым. А лэжьыгъэм икъукIэ егупсысауэ икIи и зэманым къриубыдэу бгъэдыхьэн хуейщ. А Iуэхур МВД-мрэ шынагъуэншагъэр къызэзыгъэпэщ IэнатIэхэмрэ ирагъэкIуэкI оперативнэ лэжьыгъэм и Iыхьэ щхьэхуэщ. Къэрал кIуэцI IуэхухэмкIэ органхэм я лэжьакIуэхэм я пщэ дэлъщ хабзэр хъумэным хуэгъэза къалэнышхуэ. Абы къыхэкIыу полицэм хэтхэр пэжыгъэмрэ хьэлэлагъымрэ я щапхъэу щытын хуейщ. Ахэр зыкъыщызэфIэщIыж, зыхуэлажьэ цIыхухэм пщIэ щыхуамыщI, абы къыщымынэу, езыхэм хабзэр къыщызэпауд къэдгъэхъункIэ Iэмал иIэкъым», — и псалъэр щиухым жиIащ КIуэкIуэ Юрий.
Коллегием и зэIущэм докладхэр щащIащ къэрал кIуэцI IуэхухэмкIэ министру КъБР-м щыIэ, полицэм и генерал-лейтенант Ромашкин И. К., КъБР-м и прокурор Жариков О. О. сымэ.
ЗэIущэм хэтащ КъБР-м къегъэщIылIа федеральнэ инспектор Мэкъуауэ Т. Э., Урысейм ШынагъуэншагъэмкIэ и федеральнэ къулыкъущIапIэм и Управленэу КъБР-м щыIэм и унафэщI Усов О. Л., УФ-м СледствемкIэ и комитетым СледствиемкIэ и управленэу КъБР-м щыIэм и унафэщI Устэ В. Хь., УФ-м и Лъэпкъ гвардием и дзэхэмкIэ и федеральнэ къулыкъу IуэхущIапIэм и управленэу КъБР-м щыIэм и унафэщI Макитов В. М., хабзэхъумэ IэнатIэхэм я ветеран, жылагъуэ зэгухьэныгъэхэм я унафэщIхэр.
КъБР-м и Iэтащхьэмрэ Правительствэмрэ я пресс-IуэхущIапIэ.
